|  |  |
| --- | --- |
| ΕΛΛΗΝΙΚΗ ΔΗΜΟΚΡΑΤΙΑ |  |
| ΥΠΟΥΡΓΕΙΟ ΟΙΚΟΝΟΜΙΚΩΝ | Αθήνα, 23/7/2015 |
| ΓΕΝΙΚΗ ΓΡΑΜΜΑΤΕΙΑ | Αρ. Πρωτ.: ΔΕΛ Ζ ΚΦΑΣ 1101526 ΕΞ 2015 |
| ΔΗΜΟΣΙΩΝ ΕΣΟΔΩΝ |  |
| ΓΕΝΙΚΗ ΔΙΕΥΘΥΝΣΗ |  |
| ΦΟΡΟΛΟΓΙΚΗΣ ΔΙΟΙΚΗΣΗΣ |  |
| ΔΙΕΥΘΥΝΣΗ ΕΛΕΓΧΩΝ |  |
| ΤΜΗΜΑ Ζ΄- (Κ.Φ.Α.Σ.) |  |
|  |  |
| Ταχ. Δ/νση...: Καρ. Σερβίας 10 |  |
| Ταχ. Κώδ….: 101 84 Αθήνα |  |
| Πληροφορίες: Ελ. Τσιγγάνου |  |
| Τηλέφωνο…: 210 36.38.389 |  |
| FAX……….: 210 36.41.620 |  |
| e -mail…….: d.eleg7@mofadm.gr |  |

ΘΕΜΑ: Τοπικοί Οργανισμού Εγγείων Βελτιώσεων (Τ.Ο.Ε.Β.). Ένταξη σε κατηγορία λογιστικού συστήματος.

Απαντώντας στην από 17-3-2015 επιστολή σας, η οποία περιήλθε στην Υπηρεσία μας με το Δ14Β 1072751 ΕΞ 27-5-2015 έγγραφο της Διεύθυν­σης Εφαρμογής Έμμεσης Φορολογίας, αναφορικά με την κατηγορία τήρη­σης λογιστικών αρχείων των Τοπικών Οργανισμών Εγγείων Βελτιώσεων, σας γνωρίζουμε τα ακόλουθα:

Με το ΔΕΑΦ Β 1091881 ΕΞ 3-7-2015 έγγραφο της Διεύθυνσης Εφαρ­μογής Άμεσης Φορολογίας, οι Τ.Ο.Ε.Β. χαρακτηρίζονται ως γεωργικές συνεταιριστικές οργανώσεις αναγκαστικής μορφής και επομένως φορολο­γούνται με τις γενικές διατάξεις ως αγροτικοί συνεταιρισμοί και ως ενώ­σεις αυτών (περ. δ΄ άρθρου 45 και παρ. 2 άρθρου 58 του ν. 4172/2013).

Με τις διατάξεις της παραγράφου 2 του άρθρου 1 του ν. 4308/2014 «Ελ­ληνικά Λογιστικά πρότυπα, συναφείς ρυθμίσεις και άλλες διατάξεις» κα­θορίζονται οι οντότητες που υπάγονται στις διατάξεις αυτού του νόμου. Ειδικότερα με την περίπτωση γ΄ της παραγράφου αυτής ορίζεται ότι στις διατάξεις του νόμου αυτού υπόκειται η ετερόρρυθμη εταιρία, η ομόρρυθμη εταιρία, η ατομική επιχείρηση και κάθε άλλη οντότητα του ιδιωτικού το­μέα που βάσει φορολογικής ή άλλης νομοθετικής διάταξης υποχρεούται στην τήρηση λογιστικών αρχείων (βιβλίων και στοιχείων).

Περαιτέρω με την παράγραφο 1.2.2. της ερμηνευτικής εγκυκλίου ΠΟΛ. 1003/2014, με την οποία δόθηκαν οδηγίες για την εφαρμογή των διατά­ξεων του ν. 4308/2014 (ΦΕΚ Α΄251) «περί των Ελληνικών Λογιστικών Προτύπων, συναφείς ρυθμίσεις και άλλες διατάξεις» διευκρινίστηκε ότι ενδεικτικά, στην περίπτωση (γ) της παραγράφου 2 εντάσσονται οι αστικές εταιρείες κερδοσκοπικού ή μη χαρακτήρα, οι κοινωνίες αστικού δικαίου, οι συνεταιρισμοί, οι δικηγορικές εταιρίες, οι κοινοπραξίες, καθώς και ο­ποιαδήποτε άλλη οντότητα του ιδιωτικού τομέα, που αποκτά εισόδημα από επιχειρηματική δραστηριότητα.

Σύμφωνα με τις διατάξεις της παραγράφου 10 του άρθρου 3 του προα­ναφερόμενου νόμου η οντότητα που συντάσσει ισολογισμό για την τήρηση των λογιστικών της αρχείων χρησιμοποιεί διπλογραφικό σύστημα.

Με την περίπτωση ζ΄ της παραγράφου 3.10.1 της εγκυκλίου ΠΟΛ 1003/2014 διευκρινίστηκε ότι οι συνεταιρισμοί και κάθε οντότητα που υ­ποχρεούνται σε σύνταξη ισολογισμού από άλλη νομοθεσία εφαρμόζουν για την τήρηση των βιβλίων τους το διπλογραφικό λογιστικό σύστημα.

Περαιτέρω με την παράγραφο 1 της εγκυκλίου ΠΟΛ 1024/2015, προ­στέθηκε εδάφιο στην προαναφερόμενη περίπτωση (ζ) της παραγράφου 3.10.1. της εγκυκλίου ΠΟΛ 1003/2014 σύμφωνα με την οποία οι συνεται­ρισμοί και κάθε οντότητα, που εκ του ιδρυτικού τους νόμου ή του κατα­στατικού τους υποχρεούνται μόνο σε σύνταξη ισολογισμού και όχι σε τή­ρηση διπλογραφικών βιβλίων, δεν υποχρεούνται από τον παρόντα νόμο σε εφαρμογή διπλογραφικού λογιστικού συστήματος, εφόσον εμπίπτουν στην κατηγορία των πολύ μικρών οντοτήτων της παραγράφου 2.γ του άρ­θρου 1 του ν. 4308/2014 και εντάσσονται σε τήρηση βιβλίων (απλογρα­φικά ή διπλογραφικά) με τις διατάξεις της παραγράφου 3 του άρθρου 2 (κύκλος εργασιών 1.500.000 ευρώ).

Συνεπώς, οι Τοπικοί Οργανισμοί Εγγείων Βελτιώσεων, εφόσον ο κύ­κλος εργασιών τους ετησίως δεν υπερβαίνει το 1.500.000 ευρώ εντάσσο­νται στην κατηγορία των πολύ μικρών οντοτήτων της παραγράφου 2γ΄ του άρθρου 1 του ν. 4308/2014 και ως εκ τούτου υποχρεούνται σε τήρηση βι­βλίων με το απλογραφικό λογιστικό σύστημα. Τέλος διευκρινίζεται ότι στην περίπτωση που οι Τ.Ο.Ε.Β. υπερβαίνουν το όριο του καθαρού κύ­κλου εργασιών ποσού 1.500.000 ευρώ για δύο συνεχόμενες χρήσεις, ε­ντάσσονται σε ανώτερη κατηγορία και τηρούν διπλογραφικό λογιστικό σύστημα.

Η ΠΡΟΪΣΤΑΜΕΝΗ ΤΗΣ ΔΙΕΥΘΥΝΣΗΣ

ΤΑΤΙΑΝΑ ΛΕΒΑΚΟΥ

ΕΣΩΤΕΡΙΚΗ ΔΙΑΝΟΜΗ

1. Γραφείο Γενικού Διευθυντή Φορολογικής Διοίκησης
2. Αυτοτελές Τμήμα Νομική Υποστήριξης της Γ.Γ.Δ.Ε.
3. Γραφείο Διευθύντριας
4. Διεύθυνση Ελέγχων- Τμήμα Ζ΄- Κ.Φ.Α.Σ. (3 αντίγραφα)